Dávid a demokráciát félti a Gyurcsány-Orbán-vitától
A Magyar Demokrata Fórum Gyurcsány Ferenc akcióját, hogy újabb nyilvános vitát szeretne Orbán Viktorral, a kétpártrendszer irányába tett újabb durva lépésként értékeli - jelentette ki Dávid Ibolya szombaton Debrecenben.
Az MDF elnöke a Civil Képviseleti Fórumnak a mezőgazdaság és a vidék helyzetéről rendezett tanácskozását követő sajtótájékoztatón emlékeztetett rá, hogy néhány hete az MDF szeretett volna nyilvános televíziós vitát az euró bevezetésének időpontjáról, illetve a jövő évi költségvetésről, ám ezt az ajánlatot mindkét nagy párt elvetette.
"Az MDF a magyar demokrácia szempontjából rendkívül károsnak tartja, hogy a jövő évi választásokat a két nagy párt tudatosan egy Gyurcsány Ferenc-Orbán Viktor párviadalra kívánja leszűkíteni" - mondta a kisebbik ellenzéki párt elnöke. Dávid Ibolya szerint ezáltal a két nagy párttal nem szimpatizáló választó úgy érezheti, hogy az ő érdekeik és értékeik háttérbe szorulnak "az MSZP és a Fidesz sokszor demagóg, nagyotmondásokkal operáló és ígéretlicit-központú, kiélezett küzdelmében". Mindazonáltal, ha létrejön a Gyurcsány-Orbán vita, az MDF felszólítja a két politikust, hogy a nyilvánosság előtt válaszoljon öt kérdésükre. 
Dávid Ibolya öt kérdése
Dávid Ibolya elsőként említette: megbánták-e, hogy 2002-ben mind a két párt megszavazta a gazdasági szakemberek által kritizált és a magyar gazdaság versenyképességét évekre visszavető 100 napos programot? A második kérdés arra vonatkozik: ha a kormánytöbbség megszavazza a 2006-os költségvetést, s jövőre újra mandátumot kapna a kormányzáshoz, milyen megszorító lépéseket tesz 2007-ben és 2008-ban az euró bevezetéséhez az eredetileg tervezett időpontban, 2010-ben? 
Az MDF arra is kíváncsi, hogyan gondolják megvalósítani a radikális adócsökkentést, amikor semmit nem tesznek azért, hogy olcsóbb és hatékonyabb államot hozzanak létre, s megvalósítsák a rendszerváltás óta késő egészségügyi és közigazgatási reformot? "Mit üzen a két nagy párt a magyar középosztálynak, amelynek adóterhei alig csökkentek a rendszerváltás óta, és amely saját gazdasági fejlődését, gyarapodását kénytelen feláldozni a két nagy párt osztogató gazdaságpolitikája miatt?" - hangzik az MDF negyedik kérdése Gyurcsány Ferenchez és Orbán Viktorhoz. Végezetül Dávid Ibolya feltette a kérdést: mit tesz a két nagy párt a politikát is elérő korrupció ellen? A politikus sürgette a pártok finanszírozásának átláthatóvá tételét is.